Številka: 110-11/2025

Datum: 18. 7. 2025

Na podlagi 58. člena Zakona o javnih uslužbencih (Uradni list RS, št. 63/07 - uradno prečiščeno besedilo, 69/08 - ZTFI-A, 69/08 - ZZavar-E, 65/08, 40/12 - ZUJF, 49/20 - ZIUZEOP, 61/20 - ZIUZEOP-A, 152/20 - ZZUOOP, 158/20 - ZIntPK-C, 175/20 - ZIUOPDVE, 203/20 - ZIUPOPDVE, 195/20, 28/21 - skl. US, 202/21 - odl. US, 206/21 - ZDUPŠOP, 3/22 - ZDeb, 141/22 - ZIKS-1H, 18/23 - ZDU-1O, v nadaljevanju ZJU)

**Republika Slovenija, Upravna enota Škofja Loka, Poljanska cesta 2, 4220 Škofja Loka,**

objavlja javni natečaj za zasedbo prostega uradniškega delovnega mesta

**Referent UE v Oddelku za občo upravo in skupne zadeve s šifro DM 183, za nedoločen čas s trimesečnim poskusnim delom.**

Naloge uradniškega delovnega mesta se lahko opravljajo v treh zaporednih nazivih: referent UE III, referent UE II in referent UE I.

Kandidati, ki se bodo prijavili na prosto delovno mesto, morajo izpolnjevati naslednje pogoje:

* končano srednjo tehniško in drugo strokovno izobraževanje/srednja strokovna izobrazba oz. srednjo splošno izobraževanje/srednja splošna izobrazba;
* najmanj 6 mesecev delovnih izkušenj;
* opravljeno usposabljanje za imenovanje v naziv (če ga kandidat nima, ga mora opraviti najkasneje v 1 letu od sklenitve delovnega razmerja);
* znanje slovenskega jezika;
* državljanstvo Republike Slovenije;
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev;
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Za javne uslužbence, ki so opravili strokovni izpit za imenovanje v naziv skladno z določbami ZJU in/ali so se udeležili priprav na strokovni izpit za imenovanje v naziv, se šteje, da izpolnjujejo pogoj obveznega usposabljanja po 89. členu ZJU.

Za delo na uradniškem delovnem mestu je potrebna visoka raven aktivnega znanja slovenščine (drugi odstavek 3. člena Uredbe o potrebnem znanju slovenščine za posamezne poklice oziroma delovna mesta v državnih organih in organih samoupravnih lokalnih skupnosti ter pri izvajalcih javnih služb in nosilcih javnih pooblastil, Uradni list RS, št. 22/08).

Naloge delovnega mesta:

* opravljanje dejanj v zvezi z izdajanjem potrdil iz upravnih evidenc,
* opravljanje upravnih overitev lastnoročnih podpisov in kopij,
* vodenje in odločanje v enostavnih upravnih zadevah s področja izdaje osebnih izkaznic in potnih listov,
* opravljanje nalog povezanih z blagajniškim poslovanjem in vodenjem evidenc izdanega materiala,
* prevzemanje oz. sprejemanje pošte v fizični in elektronski obliki,
* evidentiranje vhodnih dokumentov ter odprema izhodnih dokumentov,
* razvrščanje, klasifikacija in odprava dokumentarnega gradiva,
* urejanje, shranjevanje, odbiranje in izločanje dokumentarnega gradiva,
* odbiranje arhivskega gradiva,
* oblikovanje in vodenje baz podatkov,
* priprava podatkov in informacij z delovnega področja,
* opravljanje drugih nalog po nalogu vodje oddelka ali načelnika.

Kandidat vloži prijavo na predpisanem obrazcu, ki je sestavni del objave javnega natečaja in mora vsebovati:

1. izjavo kandidata o izpolnjevanju pogoja glede zahtevane izobrazbe, iz katere mora biti razvidna stopnja oz. raven ter leto in ustanova, na kateri je bila izobrazba pridobljena;
2. izjavo kandidata o izpolnjevanju pogoja glede zahtevanih delovnih izkušenj, v kateri kandidat navede vse dosedanje zaposlitve, datum sklenitve in datum prekinitve delovnega razmerja pri posameznem delodajalcu ter kratko opiše delo, ki ga je opravljal pri tem delodajalcu z navedbo stopnje izobrazbe, ki je bila zahtevana za to delovno mesto;
3. izjavo kandidata o opravljenem usposabljanju za imenovanje v naziv, če je usposabljanje opravil;
4. izjavo kandidata, da:

* je državljan Republike Slovenije;
* ima znanje uradnega jezika:
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev;
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;

1. izjavo, da za namen tega natečajnega postopka dovoljuje Upravni enoti Škofja Loka pridobitev podatkov iz 5. točke iz uradnih evidenc;
2. izjavo kandidata, da je seznanjen in dovoljuje, da bo Upravna enota Škofja Loka podatke, ki jih je kandidat navedel v prijavi za prosto delovno mesto, obdelovala za namen izvedbe javnega natečaja.

V primeru, da kandidat s pridobitvijo podatkov iz uradnih evidenc ne soglaša, bo moral sam predložiti ustrezna dokazila.

Natečajna komisija bo strokovno usposobljenost kandidatov presojala na podlagi dokumentacije ter na podlagi razgovora s kandidati oziroma s pomočjo morebitnih drugih metod preverjanja strokovne usposobljenosti.

Z izbranim kandidatom bo sklenjeno delovno razmerje za nedoločen čas s polnim delovnim časom in trimesečnim poskusnim delom.

Izbrani kandidat bo delo opravljal na uradniškem delovnem mestu referent UE, v nazivu referent UE III, z možnostjo napredovanja v uradniški naziv referent UE II in referent UE I. Izhodiščni plačni razred naziva referent UE III je 8 plačni razred oziroma osnovna plača v višini 1542,14 EUR bruto, pri čemer se pravica do izplačila osnovne plače pridobi postopno, na način iz 3. točke 1. odstavka 101. člena Zakona o skupnih temeljih sistema plač v javnem sektorju (Uradni list RS, št. 95/24).

Izbrani kandidat bo delo opravljal v prostorih Upravne enote Škofja Loka, Poljanska cesta 2, 4220 Škofja Loka in v drugih uradnih prostorih, kjer Upravna enota Škofja Loka opravlja svoje naloge.

Kandidati vložijo prijavo na priloženem obrazcu »VLOGA ZA ZAPOSLITEV« v **pisni obliki, skupaj z izpolnjeno izjavo o izpolnjevanju pogojev**:

* po pošti v zaprti ovojnici z označbo »za javni natečaj – referent UE (šifra DM 183), št. 110-11/2025« na naslov: Upravna enota Škofja Loka, Poljanska cesta 2, 4220 Škofja Loka, ali
* v elektronski obliki, na elektronski naslov: ue.skofjaloka@gov.si, pri čemer veljavnost prijave ni pogojena z elektronskim podpisom;

in sicer **v roku 8 dni** po objavi na enotnem spletnem portalu GOV.SI v zbirki delovnih mest (https://www.gov.si/zbirke/delovna-mesta/) in Zavodu Republike Slovenije za zaposlovanje.

V izbirni postopek se, v skladu z 21. členom Uredbe o postopku za zasedbo prostega delovnega mesta v organih državne uprave in v pravosodnih organih (Uradni list RS, št. 139/06 in 104/10), ne bodo uvrstili kandidati, ki ne bodo izpolnjevali natečajnih pogojev.

Kandidati bodo o izbiri pisno obveščeni. Obvestilo o končanem izbirnem postopku bo objavljeno na osrednjem spletnem portalu GOV.SI.

Informacije o izvedbi javnega natečaja posreduje Marija Likar, telefon: 04/55 50 123.

V besedilu javnega natečaja uporabljeni izrazi, zapisani v moški slovnični obliki, so uporabljeni kot nevtralni za ženske in moške.

Po pooblastilu načelnika

Polona Križaj Krajnik

vodja oddelka